कहा- BJP मानती है ये खत्म होना चाहिए, उद्धव ठाकरे अपना रुख स्पष्ट करें
Amit Shah Gujarat, Maharashtra, Tamil Nadu and Andhra Pradesh Visit Udpate; केंद्रीय गृह मंत्री अमित शाह आज से दो दिन के लिए गुजरात, महाराष्ट्र, तमिलनाडु और आंध्र के दौरे पर रहेंगे।
गृहमंत्री अमित शाह ने शनिवार को महाराष्ट्र के नांदेड़ में मुस्लिम आरक्षण पर अपनी पार्टी की राय रखी। उन्होंने कहा कि बीजेपी मानती है कि मुस्लिम आरक्षण नहीं होना चाहिए। यह संविधान के खिलाफ है। धर्म के आधार पर आरक्षण नहीं हो सकता। उद्धव ठाकरे इस पर अपना रुख स्पष्ट करें। मोदी सरकार के 9 साल पूरे होने पर शाह जनसभा को संबोधित कर रहे थे।
अमित शाह की जनसभा की 5 बड़ी बातें...
1. नरेंद्र मोदी ने देश का परचम दुनिया में लहराया
नरेंद्र मोदी जी ने देश की संस्कृति और इतिहास का सम्मान करने का काम किया है। उन्होंने भारत को दुनिया में गौरव दिलाया है। आज वो दुनिया में जहां जाते हैं, मोदी-मोदी जी के नारे लगते हैं।​​​​​​ ​​​दुनिया का कोई राष्ट्राध्यक्ष उनको बॉस कहता है तो कोई उनके पैर छूता है। उन्होंने भारत का परचम दुनियाभर में लहराया है। ​​​​यह सम्मान मोदी जी का नहीं हमारी जनता का सम्मान है।
2. राहुल गांधी देश का अपमान कर रहे
एक ओर मोदी जी देश को दुनिया में सम्मान दिला रहे हैं। वहीं, दूसरी ओर कांग्रेस के शहजादे राहुल बाबा देश का अपमान करने का काम कर रहे हैं। वो यहां नहीं बोलते, विदेश जाकर बोलते हैं। उन्हें पता है कि देश में उन्हें सुनने वाले बहुत कम बचे हैं। राहुल बाबा कहते थे कि मोदी वैक्सीन मत लो। जब सब लोग वैक्सीन लगवाने लगे तो उन्होंने रात के अंधेरे में जाकर टीका लगवा लिया।
3. उद्धव ठाकरे बताएं ट्रिपल तलाक हटाने से सहमत या नहीं
अमित शाह ने महाराष्ट्र के पूर्व मुख्यमंत्री उद्धव ठाकरे पर भी निशाना साधा। शाह ने कहा कि उद्धव जी- हमने ट्रिपल तलाक हटाया... उस से आप सहमत हो या नहीं? राम मंदिर जो बन रहा है उससे आप सहमत हो या नहीं? आप स्पष्ट करो कि आप कॉमन सिविल कोड चाहते हो या नहीं?
आप बताएं मुस्लिम आरक्षण होना चाहिए या नहीं होना चाहिए? कर्नाटक में आपके सहयोगी वीर सावरकर को इतिहास की पुस्तकों से हटाना चाहते हैं, क्या आप उससे सहमत हो? उद्धव जी, आप दो नावों पर पैर नहीं रख सकते। इन सभी बिंदुओं पर अपनी स्थिति स्पष्ट कर दीजिए, आपकी पोल खुद खुल जाएगी।
4. मोदी सरकार ने गरीबों के कल्याण का काम किया
मनमोहन सिंह जी देश के 5 शहरों में मेट्रो छोड़कर गए थे, आज 20 शहरों में मेट्रो चल रही है। हमारा लक्ष्य है कि हर गरीब को पीने का साफ पानी मिले, शौचालय मिले, 5 लाख रुपए तक का मुफ्त इलाज मिले।
80 करोड़ लोगों को मुफ्त राशन मिले। हर गरीब के पास अपना घर हो। आजादी के बाद मोदी जी ने सही मायनों में गरीबों के कल्याण के लिए काम किया है। सोनिया-मनमोहन सरकार के 10 साल देश में गरीबी बढ़ाने के 10 साल थे। मोदी जी की सरकार के 9 साल में गरीबों के हित में कई काम हुए हैं। कांग्रेस जो काम 4 पीढ़ी में नहीं कर पाई वो मोदी जी ने 9 सालों में किया।
5. 2024 में फिर मोदी सरकार बनाने की अपील
2024 में होने वाले लोकसभा चुनाव को एक साल बचा है। आप क्या चाहते हैं, नांदेड़ की जनता क्या चाहती है? क्या आप फिर मोदी की सरकार चाहते हैं? महाराष्ट्र में बीजेपी को 45 से ज्यादा सीटें दिलाएंगे क्या? क्या आप नरेंद्र मोदी को फिर पीएम बनाएंगे?
गुजरात के पाटण में राहुल पर बोला हमला
इससे पहले गृहमंत्री ने दोपहर को गुजरात के पाटण जिले के सिद्धपुर में एक जनसभा में राहुल गांधी पर जमकर हमला बोला। उन्होंने कहा- राहुल बाबा जब भी वेकेशन के लिए विदेश जाते हैं तो वहां भारत की बुराई करते हैं।
राहुल को अपने पुरखों से सीखना चाहिए कि देश की मिट्टी पर देश की राजनीति की चर्चा की जाती है। अगर राजनीति की बात करना है तो देश में रहकर क्यों नहीं करते। किसी नेता को विदेश जाकर अपने ही देश की निंदा करना शोभा नहीं देता। पढ़ें पूरी खबर...
दरअसल, शाह शनिवार से दो दिन के लिए गुजरात, महाराष्ट्र, तमिलनाडु और आंध्र के दौरे पर हैं। शनिवार को उन्होंने गुजरात और महाराष्ट्र में जनसभाएं कीं। कल वे तमिलनाडु और आंध्र प्रदेश जाएंगे।
11 जून को तमिलनाडु में रैली करेंगे शाह
शनिवार की रात अमित शाह चेन्नई पहुंचेंगे। 11 जून को यहां पार्टी कार्यकर्ताओं के साथ बैठकें करेंगे। इसके बाद शाह तमिलनाडु के वेल्लोर में एक रैली करेंगे। तमिलनाडु में भाजपा मोदी सरकार के नौ साल पूरे होने के मौके पर 66 जनसभाएं करेगी, जो एक महीने तक चलेंगी।
11 जून की शाम अमित शाह आंध्र प्रदेश के विशाखापट्‌टनम जाएंगे। वहां भी वे एक जनसभा करेंगे। इसके बाद शाह दिल्ली लौट आएंगे।